الخيمياء

**الخيمياء** هى فرع قديم للفلسفه الطبيعيه، وتقليد فلسفى وأحد العلوم المبتدئه القديمه، كانت الخيمياء بتمارس فى أوروبا وأفريقيا واسيا، ونشأت فى مصر الرومانيه.

حاول الخيميائيين تنقية وانضاج بعض المواد عشان يوصلوها للكمال. الهدف من الخيمياء بتشمل الكريسوبويا، يعنى تحويل المعادن الرخيصه زى الرصاص لمعادن نبيله زى الذهب وابتكار اكسير الحياة وخلق علاج شامل يقدر يعالج أى مرض. وكمان انتاج الكاهيست، وهى ماده تقدر تدوب أى ماده تانيه. فى أوروبا، فكرة اختراع حجر الفلاسفه كانت مرتبطه بطريقه ما بكل الأهداف دى وحجر الفلاسفه هو ماده اسطوريه يعتقد انها تقدر تحول الفلزات الرخيصه زى الرصاص الى ذهب ويمكن استخدامه فى صناعة اكسير الحياه.

الخيميائيين لعبوا دور مهم فى العلوم الحديثه المبكره خصوصا الكيمياء والطب. الخيميائيين الاسلاميين والأوروبيين طوروا نظام لتقنيات المختبرات والنظريات والمصطلحات والطرق التجريبيه الأساسيه، وبعضها الى الان لسه مستخدم. ومع كده، فضلوا مؤمنين بالمعتقد القديم (الاربع عناصر) واعتمدوا على الرمزيه الخفيه فى شغلهم. شغلهم كان متأثر بالمبادئ الهرمسيه اللى ليها علاقه بالسحر والاساطير والدين.

المناقشات الحديثه عن الخيمياء غالبا بتنقسم الى اتجاهين رئيسيين، الاتجاه الاول بيركز على الجوانب العمليه والظاهره للخيمياء. المؤرخين فى الاتجاه ده بيهتموا بدراسة الخيمياء كجزء من تاريخ الكيمياء القديمه والطب وبعض الممارسات السحريه، وكمان السياقات الفلسفيه والدينيه اللى ظهرت فيها الممارسات دى.

أما الاتجاه التانى فبيركز على الجوانب الروحيه والباطنيه للخيمياء. وده بيهتم بيه مؤرخين التعاليم الباطنيه وعلماء النفس وبعض الفلاسفه والمهتمين بالروحانيات، وبيشوفوا الخيمياء كأنها رموز لعمليه تحول داخلى أو روحى عند الانسان.

ورغم كده فيه بعض الباحثين زى هولميارد وفون فرانز شايفين إن الجانبين دول مش متعارضين، لكن مكملين لبعض. يعنى الخيمياء من البدايه كانت بتجمع بين التجارب العمليه والأفكار الفلسفيه والروحيه.

وكمان تأثير الخيمياء مكنش مقتصر على العلوم فقط لكنه امتد كمان للادب والفنون. وبيشوف فون فرانز إن الانقسام بين التفسير الظاهرى والباطنى موجود من بدايات التقاليد الغربيه للخيمياء، وقت ما الفلسفه اليونانيه اختلطت بالمعارف والتقنيات اللى جايه من مصر القديمه وبلاد الرافدين. ورغم كده مصادر كتير بتأكد إن الجانبين الظاهرى والباطنى كانوا فى الأصل متكاملين من القرن الاول الميلادى.

مع إن الناس العاديه بتربط الخيمياء بالسحر، المؤرخ لورانس برينسيبى بيقول إن الدراسات التاريخيه الحديثه اظهرت إن خيمياء القرون الوسطى والعصور الحديثه المبكره احتضنت مجموعه أكبر وأكثر تنوعا من الأفكار والأهداف والتقنيات والممارسات.

## تاريخ
الخيمياء بتشمل عدة تقاليد فلسفية وامتدت الخيمياء لحوالي أربع الاف سنة وعلى تلات قارات. التقاليد دي غالبا بتستخدم لغة رمزية وغامضة، وده بيخلي تتبع تأثيرهم على بعض أو علاقتهم ببعض صعبة نوعا ما.

فيه تلات تيارات رئيسية للخيمياء، ويبدو إنهم كانوا شبه مستقلين عن بعض في المراحل الأولى وهما الخيمياء الصينية، ومركزها الصين والخيمياء الهندية (راسايانا)، ومركزها شبه القارة الهندية والخيمياء الغربية، واللي ظهرت حوالين حوض البحر المتوسط، ومركزها اتنقل عبر الزمن من مصر الرومانية للعالم الإسلامي وبعدين الى أوروبا في العصور الوسطى.

الخيمياء الصينية كانت مرتبطة بشكل كبير بالطاوية، والخيمياء الهندية كانت مرتبطة بالديانات الدارمية. أما الخيمياء الغربية فطورت نظامها الفلسفي بشكل شبه مستقل، لكن اتأثرت ببعض الأديان الغربية.

والى الان لسه مش واضح هل التقاليد التلاتة دول ليهم أصل واحد مشترك، أو قد ايه أثروا في بعض.

بداية الخيمياء الغربية غالبا بتربط بمصر الهلنستية، وتحديدا مدينة الإسكندرية، اللي كانت مركز مهم للمعرفة الخيميائية، وفضلت محافظة على مكانتها خلال الفترتين اليونانية والرومانية.

الباحثين المعاصرين شايفين إن الخيمياء في الإمبراطورية الرومانية ظهرت نتيجة تداخل كذا حاجة، منها فن صياغة الذهب عند المصريين والفلسفة اليونانية وتقاليد دينية مختلفة لكن تحديد أصل الخيمياء في مصر صعب، لأن كتير من النصوص الخيميائية اليونانية منسوبة لأشخاص بشكل غير مؤكد.

أقدم كاتب خيميائي معروف تاريخيا هو زوسيموس من بانوبوليس حوالي سنة 300 ميلاديا. زوسيموس اعتمد في شغله على مؤلفين أقدم زيماري اليهودية وديموقريطس الزائف وأغاثودايمون لكن المعلومات عن المؤلفين دول قليلة جدا. زوسيموس كان شايف إن الخيمياء أصلها ممارسات مصرية قديمة مرتبطة بعلم المعادن والطقوس اللي كانت بتتعمل في المعابد.

زوسيموس قال إن الخيمياء بترجع لمصر الفرعونية وإنها كانت خاصة بطبقة الكهنة، لكن مفيش دليل تاريخي قوي على الكلام ده.

الكتاب الخيميائيين كانوا بيستخدموا شخصيات أسطورية من حضارات مختلفة علشان يشرحوا أفكارهم بشكل رمزي، زي من الأساطير اليونانية هاديس ومن الأساطير الرومانية لوسيوس ومن الأساطير المصرية إيزيس وأوزيريس.

وكان الهدف إنهم يوضحوا فكرة التحول الخيميائي بطريقة رمزية.

أهم شخصية في أساطير الخيمياء هي هرمس مثلث العظمة، واسمه جاي من الاله المصري تحوت والاله اليوناني هرمس. وكان بيقال إنه كتب 42 كتاب بيغطوا كل مجالات المعرفة.

النصوص الهرمسية هي مجموعة نصوص منسوبة لهرمس مثلث العظمة. وعادة بتنقسم لنوعين وهي نصوص تقنية بتتكلم عن الخيمياء والفلك والطب والسحر ونصوص دينية وفلسفية.

أقدم الأجزاء منها ممكن ترجع للقرن التاني أو التالت قبل الميلاد. النصوص دي اترجمت بعد كده للعربي وبعدين للاتيني خلال العصور الوسطى. ومن أشهر النصوص دي لوح الزمرد، وهو نص قصير وغامض جدا، واعتبر من أهم النصوص اللي بتتكلم عن صناعة حجر الفلاسفة وتحويل المعادن لذهب وأقدم النسخ المعروفة منه موجودة في مخطوطات عربية بين القرن التامن والعاشر الميلادي.

بداية الخيمياء الغربية أحيانا بتربط ببداية علم المعادن اللي بيرجع لحوالي 3500 قبل الميلاد لكن كتير من النصوص الخيميائية ضاعت لما الامبراطور الروماني ديوكلتيانوس أمر بحرق الكتب الخيميائية بعد قمع ثورة في الاسكندرية سنة 292 ميلاديا. ومن أهم الوثائق اللي فضلت موجودة بردية ستوكهولم وبردية ليدن والبرديات دي فيها وصفات لصبغ المعادن وصناعة أحجار كريمة صناعية وتنضيف اللؤلؤ وصناعة ذهب وفضة مقلدين.

الاسكندرية كانت مكان التقت فيه مدارس فلسفية كتير زي الفيثاغورية والأفلاطونية والرواقية والغنوصية والمدارس دي أثرت في تطور الخيمياء.

ومن أهم الأفكار اللي أثرت في الخيمياء كانت نظرية العناصر الأربعة وهما التراب والهواء والماء والنار.

أرسطو كان شايف إن العناصر دي صفات أساسية للمادة لكن الخيميائيين كانوا شايفين إن العناصر دي مش مواد كيميائية بمعناها الحديث، لكنها صفات أساسية بتظهر من خلالها المادة.

الخيمياء كانت موجودة مع ظهور المسيحية. بعض المفكرين المسيحيين قالوا إن هرمس مثلث العظمة تنبأ بظهور المسيحية، بينما مفكرين تانيين انتقدوا الخيمياء واعتبروها وثنية. بحلول القرن السابع تقريبا، الخيمياء بقت ذات طابع صوفي بشكل أكبر. وفي الفترة دي ساهم خالد بن يزيد في نقل الخيمياء من الاسكندرية الى العالم الاسلامي من خلال ترجمة النصوص اليونانية.

بعد سقوط الامبراطورية الرومانية، مركز الخيمياء انتقل الى العالم الاسلامي والمعلومات عن الخيمياء الاسلامية أكبر، لأن النصوص اتوثقت بشكل أفضل واتحفظت بالترجمة العربية.

من أهم علماء الخيمياء في العالم الاسلامي جابر بن حيان، اللي قدم طريقة أكتر تنظيما وتجريبية في دراسة الخيمياء.

جابر كان شايف إن كل معدن بيتكون من أربع صفات أساسية وهما الحرارة والبرودة والرطوبة والجفاف وكان بيعتقد إن لو اتغير ترتيب الصفات دي ممكن معدن يتحول لمعدن تاني ومن هنا ظهر مفهوم حجر الفلاسفة لكن علماء مسلمين زي الكندي والبيروني وابن سينا وابن خلدون انتقدوا فكرة تحويل المعادن.

الخيمياء الصينية كانت مرتبطة بالطاوية والطب الصيني التقليدي وكانت أهدافها الأساسية هي الوصول للخلود والحصول على إكسير الحياة وتحسين الصحة وفي بعض الأحيان كانوا بيستخدموا مركبات فيها الزئبق، وده أدى لتسمم وموت بعض الناس.

في القرن السابع ظهر نوع في الصين اسمه الخيمياء الداخلية، وكان بيركز أكتر على التأمل والتوازن الروحي بدل التجارب الكيميائية.

الخيمياء دخلت أوروبا اللاتينية سنة 1144 ميلاديا لما روبرت من تشستر ترجم كتاب عربي عن الخيمياء وفي القرن الثالث عشر كتب علماء زي ألبرتوس ماغنوس وروجر بيكون عن الخيمياء وشرحوا أفكارها في اطار الفلسفة الأرسطية. الخيميائيين كانوا مؤمنين بفكرة ان الكون الكبير والانسان مرتبطين ببعض.

في عصر النهضة رجعت الفلسفة الهرمسية والأفلاطونية تنتشر في أوروبا. ومن أهم الشخصيات في الفترة دي هما باراسيلسوس اللي استخدم الكيمياء في الطب وجون دي اللي ربط الخيمياء بالفلك والسحر. بعض الملوك والأمراء كانوا بيمولوا الخيميائيين أملا انهم يقدروا يصنعوا الذهب.

الخيمياء بدأت تضعف مع ظهور العلم الحديث. علماء زي روبرت بويل ولافوازييه وجون دالتون ساهموا في تأسيس الكيمياء الحديثة وبحلول القرن الثامن عشر بدأ يظهر فرق واضح بين الكيمياء كعلم حديث والخيمياء كتقليد قديم.

في القرن التاسع عشر رجعت الخيمياء تظهر تاني في الحركات الباطنية والصوفية وبعض المفكرين قالوا ان النصوص الخيميائية مش مقصود بيها المعنى الحرفي، لكنها رمزية وبتتكلم عن تطور روحي أو أخلاقي.

يوجد نساء ظهروا في تاريخ الخيمياء منهم ماري اليهودية اللي طورت أدوات تقطير واخترعت الحمام المائي وكليوباترا الخيميائية وإيزيس النبية وفي عصر النهضة الاوروبي ظهرت كاترينا سفورزا اللي كتبت مخطوطة فيها أكتر من 400 وصفة في الخيمياء والطب والتجميل.

تاريخ الخيمياء بقى دلوقتي مجال أكاديمي معترف بيه وبيتم دراسته علشان نفهم علاقته باشياء زي تاريخ العلم والفلسفة والحركات الصوفية والباطنية وفيه مجلات علمية متخصصة بتنشر أبحاث في الموضوع ده.

## المفاهيم الاساسية
نظرية الخيمياء الغربية متوافقة مع نظرة العالم في أواخر العصور القديمة اللي نشأت فيها. المفاهيم اتأثرت بالفلسفة النيوأفلاطونية وعلوم الكون اليونانية القديمة. وعشان كده العناصر الكلاسيكية بتظهر في كتابات الخيمياء، وكمان الكواكب السبعة الكلاسيكية والمعادن السبعة المرتبطة بيها في العصور القديمة. مفاهيم المادة الاولى وروح العالم مركزيين في نظرية حجر الفلاسفة. المفاهيم دي مهمة علشان فكرة حجر الفلاسفة اللي الخيميائيين كانوا بيحاولوا يوصلولها والعمل الأعظم الخاص بيهم غالبا بيتعمل على أربع مراحل حسب الألوان وهي نغريدو (الاسود) في البداية وصعوبة المرحلة وألبيدو (الابيض) للتنقية وسيتراينتاس (الاصفر) للنضج وروبيدو (الاحمر) للنهاية والنجاح يعني العملية كلها رحلة للأفضل لحد ما يوصلوا للكمال.

## الخيمياء في العصر الحديث
بسبب ان أدبيات الخيمياء معقدة وغامضة، ولما اخر الناس اللي كانوا بيشتغلوا في الخيمياء دخلوا في مجال الكيمياء في القرن 18، فهم الناس للخيمياء في القرن 19 و20 اتأثر بتفسيرات مختلفة وجذرية. اللي ركزوا على الجوانب الظاهرة، زي مؤرخي العلوم لورانس برينسيب وويليام نيومان، فسروا كلمات الرموز السرية في الخيمياء على إنها مواد مادية. العلماء دول رجعوا جربوا التجارب الفيزيائية والكيميائية اللي قالوا إنها موجودة في النصوص القديمة من العصور الوسطى والعصر الحديث المبكر. على جانب اخر، اللي ركزوا على الجوانب الباطنية، زي فلورين جورج كاليان وآنا ماري روس، اللي بيشككوا في تفسير برينسيب ونيومان، بيشوفوا نفس الرموز على إنها مفاهيم روحية أو دينية أو نفسية.

لسه فيه تفسيرات جديدة للخيمياء، وأحيانا بتمزج مع أفكار من حركات العصر الجديد أو البيئية الراديكالية. مجموعات زي الروزيكروس والماسونيين لسه مهتمين بالخيمياء ورموزها. منذ وقت احياء الخيمياء في العصر الفيكتوري، المتصوفين أعادوا تفسير الخيمياء كممارسة روحية، هدفها تحول الشخص نفسه، وكانوا أحيانا بيحاولوا تحويل المواد في المختبر وأحيانا كانوا مبيعملوش ده ابدا وده خلى السحر والخيمياء يندمجوا في تفكير الناس العاديين.

بالنسبة لمجموعة من الممارسين الباطنيين، الخيمياء في المقام الأول روحانية. في التفسير ده، تحويل الرصاص لذهب بيتعامل كتشبيه لتحول الشخص وتنقيته ووصوله للكمال.

الخيميائيين الأوائل زي زوسيموس من بانوبوليس حوالي سنة 300 ميلاديا، كانوا بيأكدوا على الجانب الروحي للبحث الخيميائي، كرمز لتجديد الروح البشرية. النهج ده استمر في العصور الوسطى، حيث المواد والحالات الفيزيائية والعمليات المادية كانت بتستخدم كاستعارات لحاجات روحية وحالات روحية، وفي النهاية للتحول. يعني المعاني الحرفية للصيغ الخيميائية كانت مخبية وراها فلسفة روحية. في تفسير الممارسين الباطنيين، تحويل المعادن العادية للذهب والدواء الشامل بيرمزوا للتطور من حالة ناقصة ومريضة وقابلة للفساد وزائلة الى حالة كاملة وصحية ودائمة وغير قابلة للفساد فبالتالي حجر الفلاسفة كان المفتاح اللي ممكن يخلي التطور ده يحصل. بالنسبة للخيميائي، الهدف ده بيرمز لتطوره من الجهل الى التنوير، والحجر بيمثل حقيقة أو قوة روحية مخفية بتوصله لهدفه. في النصوص اللي مكتوبة بالطريقة دي، الرموز والرسومات والصور الغامضة في الأعمال الخيميائية المتأخرة فيها طبقات متعددة من المعاني والاستعارات واشارات لأعمال تانية مشفرة، ويجب ان تتفكك بعناية عشان يتفهم معناها الحقيقي.

الرموز الخيميائية كانت مهمة في علم النفس التحليلي. كارل غوستاف يونغ هو اللي رجعها ونشرها بعد ما كانت هتختفي تقريبا. يونغ في الأول كان محتار ومتضارب مع الخيمياء وصورها، لكن لما حصل على نسخة من سر الزهرة الذهبية وهو نص صيني خيميائي مترجم لصديقه ريتشارد فيلهلم، اكتشف علاقة مباشرة بين الصور الرمزية في الرسوم الخيميائية والصور الرمزية اللي بتظهر في أحلام أو خيالات مرضاه. لاحظ الصور دي بتحصل خلال عملية التحول النفسي، وسمى العملية دي التفرد وتحديدا، ظهور صور الذهب كانت بتعبر عن أصل وهدف العملية دي. مع زميلته السويسرية ماري لويز فون فرانز، يونغ جمع نصوص خيميائية قديمة، وعمل قاموس بالعبارات المهمة مع المراجع المتبادلة، ودرسها كويس. كتاباته مؤثرة في علم النفس، خصوصا للمهتمين بالأحلام والرموز والقوى النمطية اللاواعية. فون فرانز ويونغ ساهموا بشكل كبير في دراسة الخيمياء واستمرارها في علم النفس والثقافة المعاصرة.

الخيمياء لها علاقة طويلة بالفن، سواء في نصوصها أو في الترفيه الشعبي. الخيمياء الأدبية موجودة في تاريخ الأدب الإنجليزي من ويليام شكسبير لرولينغ، وكمان في المانغا اليابانية. الشخصيات أو الأحداث غالبا بتتبع مسار العمل الأعظم. في القرن 14، تشوسر بدأ اتجاه للسخرية الخيميائية والاتجاه ده لسه موجود في أعمال الخيال الحديثة زي بعض أعمال تيري براتشيت. رواية تانية مستوحاة من تقاليد الخيمياء هي الخيميائي 1988 للكاتب البرازيلي باولو كويلو.

الفنانين التشكيليين كان لهم علاقة مشابهة بالخيمياء، بعضهم استخدمها للسخرية، والبعض الاخر اشتغل مع الخيميائيين أو دمج الفكر والرموز الخيميائية في أعمالهم. الموسيقى كمان كانت موجودة في أعمال الخيميائيين ولسه مؤثرة على الفنانين الشعبيين. خلال المئة سنة الاخيرة، الخيميائيين اتصوروا في الأدب والفيلم والتلفزيون والروايات والكوميكس والألعاب بشكل سحري وخيميائي.

من اهداف الخيمياء هو تحويل المواد الرديئة الى ذهب لكن حاليا معروف ان ده مستحيل بالطرق الكيميائية التقليدية لكن ممكن بالطرق الفيزيائية الاخرى.

## لينكات برانيه

 
## مصادر


تصنيف:تاريخ العلوم
تصنيف:تاريخ الفلسفه
تصنيف:تعاليم باطنيه غربيه
تصنيف:روحيات
تصنيف:علوم زائفه
تصنيف:فلسفه طبيعيه
تصنيف:هرمسيه